Torna el teatre, el circ i la màgia al carrer, torna el festival 'Menuda Ciutat'
28 d’abril 2022

![](/media/ne3opvd2/c-y-mini-menuda-ciutat.jpg?width=850&height=566.9886363636364)

Després de la parada obligatòria per la pandèmia, les places del municipi tornaran a omplir-se d’espectacles variats per als més menuts. Per a _Menuda Ciutat_ s’han programat un total de quatre actuacions simultànies, entre les que es troben contacontes, circ, màgia, teatres i titelles, que es duran a terme tots els divendres del mes de maig a les 19.00 hores.

Un festival ple de màgia i organitzat per la Regidoria de Joventut i Infància de l’Ajuntament de Sagunt, que pretén apropar les activitats culturals a la població més menuda, fent ús de diferents places i espais públics del municipi com la plaça Reina Fabiola, la plaça Cronista Chabret o els patis del Casal Jove del Port de Sagunt i de Sagunt, entre d’altres.

Així doncs, la primera jornada del festival tindrà lloc el divendres 6 de maig a les 19.00 hores amb dos actuacions a Sagunt i dos al Port de Sagunt. Al nucli de Sagunt es realitzarà el circ _Contes Salats_, al carrer l’Alquerieta del Roc i el contacontes musical _Mr. Fem en el recicla soms_, al pati del Casal Jove de Sagunt. Mentre que al nucli del Port de Sagunt es podrà gaudir del circ _Royal Circ_ a l’àgora del Casal Jove del Port de Sagunt i del festival de màgia, _Magia Familiar con Patricia Ferrero_.

La segona jornada serà divendres 13 de maig a les 19.00 hores i acollirà les actuacions de teatre _Nosaltres, història còmica de la nostra història_ i _Sonatta_ al pati del Casal Jove de Sagunt i al carrer l’Alquerieta del Roc respectivament, ambdós al nucli saguntí. A la mateixa hora, al nucli del Port de Sagunt els més menuts podran divertir-se amb el contacontes _Papirocuentos_ i _Me parto de magia_ a la plaça Manuel Azaña i a la plaça Reina Fabiola, respectivament.

El 20 de maig es celebrarà la tercera jornada del festival amb les obres familiars _El país de los cuentos y las brujas_ i _Hi havia dues vegades... La bella dorment_ a l’Albereda del Consell i a l’àgora del Casal Jove del Port de Sagunt, mentre que al nucli de Sagunt es podrà gaudir del contacontes _Festí de paraules_, al carrer de l’Alquerieta del roc, i les titelles _Periplo varietes_ al pati del Casal Jove de Sagunt.

Per concloure el festival, el 27 de maig es realitzaran les actuacions de _contaclowns_ _Transformacontes_ i la dansa _Agridulce_ a la plaça Manuel Azaña i a l’àgora del Casal Jove del Port de Sagunt. Mentre que al nucli de Sagunt es podrà gaudir de les titelles _Evana l’exploracontes_ al carrer l’Alquerieta del roc i el circ _Circus Show_ al terraet de la plaça Cronista Chabret.

![](/media/vorla4ku/c-cartel.jpg?width=587&height=830)

*   [](http://www.facebook.com/sharer.php?u=https://aytosagunto.es/va/actualitat/presentacio-festival-infantil-menuda-ciutat-2022-sagunt-2022-04-28/ "Facebook")
*   [](http://twitter.com/share?url=https://aytosagunto.es/va/actualitat/presentacio-festival-infantil-menuda-ciutat-2022-sagunt-2022-04-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-festival-infantil-menuda-ciutat-2022-sagunt-2022-04-28/ "Linked In")
*   [](mailto:?body=https://aytosagunto.es/va/actualitat/presentacio-festival-infantil-menuda-ciutat-2022-sagunt-2022-04-28/)